****

**ამბროლაურის მუნიციპალიტეტის საკრებულოს**

**გ ა ნ კ ა რ გ უ ლ ე ბ ა N49**

2024 წლის 03 ივლისი

ქ. ამბროლაური

**ამბროლაურის მუნიციპალიტეტში რეგისტრირებული და მუდმივად მცხოვრები პირის სტატუსის მქონე სოციალურად დაუცველი მოსახლეობის დაზიანებული საცხოვრებელი სახლების გადასახური (მეორადი) მასალებით დახმარების სოციალური პროგრამის დამტკიცების შესახებ**

საქართველოს ორგანული კანონის „ადგილობრივი თვითმმართველობის კოდექსი“ მე-16 მუხლის მე-3 პუნქტის, 54-ე მუხლის პირველი პუნქტის „ე.გ“ ქვეპუნქტის, 61-ე მუხლის პირველი, მე-2 პუნქტებისა და საქართველოს ზოგადი ადმინისტრაციული კოდექსის 61-ე მუხლის პირველი პუნქტის შესაბამისად, ამბროლაურის მუნიციპალიტეტის საკრებულომ

**გ ა დ ა წ ყ ვ ი ტ ა:**

1. დამტკიცდეს „ამბროლაურის მუნიციპალიტეტში რეგისტრირებული და მუდმივად მცხოვრები პირის სტატუსის მქონე სოციალურად დაუცველი მოსახლეობის დაზიანებული საცხოვრებელი სახლების გადასახური (მეორადი) მასალებით დახმარების სოციალური პროგრამა“ დანართის შესაბამისად.

2. ძალადაკარგულად გამოცხადდეს „ამბროლაურის მუნიციპალიტეტში რეგისტრირებული და მუდმივად მცხოვრები პირის სტატუსის მქონე სოციალურად დაუცველი მოსახლეობის დაზიანებული საცხოვრებელი სახლების გადასახური (მეორადი) მასალებით დახმარების სოციალური პროგრამის დამტკიცების შესახებ“ ამბროლაურის მუნიციპალიტეტის საკრებულოს 2019 წლის 08 აგვისტოს N61 განკარგულება.

3. განკარგულება შეიძლება გასაჩივრდეს ძალაში შესვლიდან ერთი თვის ვადაში ამბროლაურის რაიონულ სასამართლოში (მისამართი: ქ. ამბროლაური, კოსტავას ქ. N13).

4. განკარგულება ძალაში შევიდეს მიღებისთანავე.

**საკრებულოს თავმჯდომარე: ასლან საგანელიძე**

*დანართი*

**ამბროლაურის მუნიციპალიტეტში რეგისტრირებული და მუდმივად მცხოვრები პირის სტატუსის მქონე სოციალურად დაუცველი მოსახლეობის დაზიანებული საცხოვრებელი სახლების გადასახური (მეორადი) მასალებით დახმარების სოციალური პროგრამა**

**მუხლი 1. პროგრამის არსი**

ამბროლაურის მუნიციპალიტეტში ცხოვრობენ სოციალურად დაუცველი ოჯახები, რომელთა საცხოვრებელი სახლების სახურავები სიძველისაგან ან სტიქიური მოვლენებისაგან არის დაზიანებული და მათ აღსადგენად ოჯახებს არ გააჩნიათ ფინანსური შესაძლებლობები.

**მუხლი 2. პროგრამის მიზნები**

პროგრამის მიზანია ამბროლაურის მუნიციპალიტეტში რეგისტრირებული და მაღალმთიან დასახლებაში მუდმივად მცხოვრები პირის სტატუსის მქონე სოციალურად დაუცველი მოსახლეობის სიძველისაგან ან სტიქიური მოვლენებისაგან ძლიერ დაზიანებული სახლების სახურავების რეკონსტრუქციისათვის, გადასახური (მეორადი) მასალით უზრუნველყოფა და შესაბამისად, საცხოვრებელი პირობების გაუმჯობესება.

**მუხლი 3. დახმარების მიმღები**

დახმარების მიმღებია ამბროლაურის მუნიციპალიტეტში რეგისტრირებული და მაღალმთიან დასახლებაში მუდმივად მცხოვრები პირის სტატუსისა და 120 001-მდე სარეიტინგო ქულის მქონე, სოციალურად დაუცველი, მათ შორის, საქართველოს ოკუპირებული ტერიტორიებიდან იძულებით გადაადგილებულ პირების - დევნილების ოჯახები, რომელთა საცხოვრებელი სახლის სახურავი ძლიერ დაზიანებულია და საჭიროებს შეკეთებას.

**მუხლი 4. წარსადგენი დოკუმენტაცია**

დაინტერესებულმა პირმა ამბროლაურის მუნიციპალიტეტის მერიაში უნდა წარადგინოს:

ა) განცხადება ამბროლაურის მუნიციპალიტეტის მერის სახელზე;

ბ) განმცხადებლის პირადობის დამადასტურებელი მოწმობის ასლი, იძულებით გადაადგილებული პირის - დევნილის მოწმობის ასლი (საჭიროების შემთხვევაში);

გ) ამონაწერი სოციალურად დაუცველი ოჯახების მონაცემთა ერთიანი ბაზიდან სარეიტინგო ქულის შესახებ;

დ) შესაბამის ადმინისტრაციულ ერთეულში მერის წარმომადგენლის ინფორმაცია დახმარების საჭიროებისა და ოჯახის შემადგენლობის შესახებ.

**მუხლი 5. დახმარების გაცემის საფუძველი**

 1. პროგრამით გათვალისწინებული დახმარების გაცემის თაობაზე ადმინისტრაციული წარმოება დაიწყება დაინტერესებული პირის განცხადების საფუძველზე.

 2. ამბროლაურის მუნიციპალიტეტის მერიის სოციალური და ჯანდაცვის სამსახური (შემდგომში - „სამსახური“) ადმინისტრაციული წარმოების ფარგლებში გამოითხოვს ინფორმაციას სსიპ „საჯარო რეესტრის ეროვნული სააგენტოდან“ განმცხადებლის და მისი ოჯახის წევრების სახელზე ამბროლაურის მუნიციპალიტეტის ტერიტორიაზე საკუთრების უფლებით რეგისტრირებული სხვა საცხოვრებელი სახლის არსებობის შესახებ.

3. დახმარების გაცემის თაობაზე გადაწყვეტილების მიღების მიზნით განცხადებას თანდართულ დოკუმენტებთან ერთად სამსახური წარუდგენს ამბროლაურის მუნიციპალიტეტის მერის ბრძანებით შექმნილ ამბროლაურის მუნიციპალიტეტის მერიის სოციალური პროგრამებისა და სოციალური საკითხების შემსწავლელ მუდმივმოქმედ სამუშაო ჯგუფს (შემდგომში - „სამუშაო ჯგუფი“).

4. სამუშაო ჯგუფი ადგილზე გასვლით ეცნობა საცხოვრებელი სახლის სახურავის მდგომარეობას და საჭიროების შემთხვევაში მიმართავს ამბროლაურის მუნიციპალიტეტის მერიის შესაბამის სამსახურს დეფექტური აქტის შედგენის მოთხოვნით;

5. სამუშაო ჯგუფი დახმარების გაცემის თაობაზე მიღებულ გადაწყვეტილებას (რომელიც ფორმდება სამუშაო ჯგუფის სხდომის ოქმით) წარუდგენს მუნიციპალიტეტის მერს.

6. დახმარება გაიცემა სამუშაო ჯგუფის დასკვნის საფუძველზე გამოცემული ამბროლაურის მუნიციპალიტეტის მერის ბრძანებით.

**მუხლი 6. პროგრამის უზრუნველყოფა**

პროგრამის უზრუნველყოფა განხორციელდება ამბროლაურის მუნიციპალიტეტის ბალანსზე რიცხული გადასახური (მეორადი) მასალებით.

**მუხლი 7. პროგრამის შედეგები**

ამბროლაურის მუნიციპალიტეტის ტერიტორიაზე რეგისტრირებული და მაღალმთიან დასახლებაში მუდმივად მცხოვრები სტატუსის მქონე მოსახლეობის გაუმჯობესებული საცხოვრებელი პირობები.

**მუხლი 8. პროგრამის ადმინისტრირება და კონტროლი**

1. პროგრამის ადმინისტრირებას ახორციელებს ამბროლაურის მუნიციპალიტეტის მერია.

2. ამბროლაურის მუნიციპალიტეტის მერიის სოციალური და ჯანდაცვის სამსახური ამბროლაურის მუნიციპალიტეტის მერის ბრძანების საფუძველზე უზრუნველყოფს დახმარების მიმღებ პირთან მიღება-ჩაბარების აქტის გაფორმებას.

3. პროგრამის შესრულების მიმდინარეობაზე კონტროლს ახორციელებს ამბროლაურის მუნიციპალიტეტის საკრებულო.

**მუხლი 9. პროგრამის ვადები**

პროგრამის მოქმედების ვადა განისაზღვრება 2024 წლის 31 დეკემბრის ჩათვლით.

**მუხლი 10. დასკვნითი დებულება**

პროგრამაში ცვლილებების ინიცირება შეუძლია ამბროლაურის მუნიციპალიტეტის მერს დამოუკიდებლად ან სამსახურის ხელმძღვანელის მიმართვის საფუძველზე.